Vrou spring ver om van rowers te vlug | Maroela Media
Marietha Kruger. Foto: Facebook
'n Vrou van Harrismith in die Vrystaat het Donderdag 'n verdieping ver geval toe rowers by hul huis ingebreek en sy na veiligheid gespring het.
Michael Kruger het aan Maroela Media vertel sy vrou, Marietha (31), was alleen by die huis toe sy omstreeks 11:00 'n klop aan die deur gehoor het. Sy het van die boonste verdieping afgestap na die voordeur, toe die deur skielik oopgestamp is en drie onbekende mans ingekom het.
"Sy het omgedraai en opgehardloop kamer toe, maar twee van hulle het haar agternagesit en by die kamerdeur gevang," het Michael gesê. "Hulle het haar in die kamer ingestamp, in 'n duvet toegedraai en vir haar gesê as sy nie stilbly nie, sal hulle haar doodmaak." Die twee rowers is weer af met die trappe en toe Marietha die houttrappe hoor kraak, het sy opgespring en by die venster uitgespring. Sy het op 'n sementblad te lande gekom en vermoedelik haar voete gebreek.
"Sy het om 'n muurtjie langs die huis gekruip en daar weggekruip terwyl die rowers alles gesteel het wat hulle wou. Hulle is daarna na die buurvrou se huis langsaan en het daar ook ingebreek en goed gesteel," het Michael vertel. Toe die rowers uiteindelik in 'n silwer Chevrolet Spark gevlug het, het Marietha tot op die gras gekruip en om hulp begin skree. Sy het ure lank om hulp geroep voordat 'n buurvrou haar teen 16:00 uiteindelik gehoor het en kom help het.
"Toe ek die oproep kry van wat gebeur het, was ek in Durban," het Michael gesê. "Weet jy hoe voel dit om so oproep te kry terwyl jy so ver is? Dis asof jou bloed stol. Ek het so vinnig teruggery as wat ek kon, maar het eers laat gisteraand [Donderdagaand] hier by haar aangekom."
Volgens Michael het dokters Marietha se bene en voete tydelik verbind en sal X-strale Vrydag geneem word om te bepaal wat presies gebreek is. "Sy het verskriklike pyn en sy kan glad nie loop nie," het hy gesê. "My seun sal van nou af saam met my vrou bedags by die huis wees om seker te maak sy is nie alleen as so iets ooit weer moet gebeur nie."
Marietha jy is 'n baie dapper vrou. Ek wens jou alle sterkte en spoedige herstel toe!
Soos die aanvalle op polisie behoort hierdie nie te gebeur.
KOM ZUMA, WORD WAKKER !!!!!!
Elke dag net meer moord, inbrake, diefstal. Hierdie mense wat dit doen kyk op na hulle leier. Net so beginselloos en korrup. Geen mens is meer veilig met hom as leier nie. Hoekom bring hy nie die doodstraf terug nie. Hy sit met wagte, hoekom as hy die land so veilig beskou.
Kostes aangegaan deur die wetgehoorsame burger om misdaad te probeer voorkom? Kunsmatig verhoog met 14% vir die regering, deur die regering. Herstel en vervangingskoste by die Kruger's se gebreekte huis? Kunsmatig verhoog met 14% vir die regering, deur die regering. Mediese koste van Mevrou se behandeling? 14% vir die regering, deur die regering. Solank as wat ons toelaat dat misdaad vir die regering BTW genereer…..so lank sal hulle NIKS daaraan doen nie.
Ek het 'n antwoord op my navraag gekry oor die BTW wat die regering ontvang het na die aanval op Mnr Dawie Roodt, bekende ekonoom en TV aanbieder. R60 000,00. Sestig Duisend Rand vir die regering……en al wat hulle moes doen is om misdadigers te los om te maak nes hulle wil. Wat motiveer die regering om die misdaad te stop? Dit genereer vir hulle geld….en skep "werk" vir diegene wat NIE die nodige basiese vermoë het om 'n pos te beklee en 'n salaris te verdien nie.